Zmeny k vyplácaniu sociálnych štipendií  
224/2022 Z. z.

**Časová verzia predpisu účinná od 01.09.2024 do 30.09.2024**

224

**VYHLÁŠKA**

**Ministerstva školstva, vedy, výskumu a športu Slovenskej republiky**

z 15. júna 2022

**o strednej škole**

Ministerstvo školstva, vedy, výskumu a športu Slovenskej republiky (ďalej len „ministerstvo školstva“) podľa [*§ 48 ods. 1*](https://www.slov-lex.sk/pravne-predpisy/SK/ZZ/2008/245/#paragraf-48.odsek-1), [*§ 62 ods. 14*](https://www.slov-lex.sk/pravne-predpisy/SK/ZZ/2008/245/#paragraf-62.odsek-14), [*§ 82*](https://www.slov-lex.sk/pravne-predpisy/SK/ZZ/2008/245/#paragraf-82), [*§ 93*](https://www.slov-lex.sk/pravne-predpisy/SK/ZZ/2008/245/#paragraf-93) a [*§ 149 ods. 10 zákona č. 245/2008 Z. z.*](https://www.slov-lex.sk/pravne-predpisy/SK/ZZ/2008/245/#paragraf-149.odsek-10) o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „zákon“) ustanovuje:

**§ 29**

**Štipendium**

Štipendium sa poskytuje ako sociálne štipendium alebo ako mimoriadne štipendium.

**§ 30**

**Kritériá na poskytnutie štipendia**

(1)

Kritériami na poskytnutie sociálneho štipendia sú celkové hodnotenie žiaka na vysvedčení za predchádzajúci polrok prospel a skutočnosť, že

a)

neplnoletý žiak je na účely

1.

pomoci v hmotnej núdzi členom domácnosti, ktorej sa poskytuje pomoc v hmotnej núdzi, alebo

2.

životného minima spoločne posudzovaný s inými osobami, u ktorých jedna dvanástina príjmu zohľadňovaného na účely určenia súm životného minima za kalendárny rok predchádzajúci kalendárnemu roku, v ktorom sa žiada o sociálne štipendium, je najviac vo výške súčtu súm životného minima spoločne posudzovaných osôb, alebo

b)

plnoletý žiak alebo účastník výchovy a vzdelávania

1.

je na účely pomoci v hmotnej núdzi členom domácnosti, ktorej sa poskytuje pomoc v hmotnej núdzi,

2.

je na účely životného minima spoločne posudzovaný s osobami, u ktorých jedna dvanástina príjmu zohľadňovaného na účely určenia súm životného minima za kalendárny rok predchádzajúci kalendárnemu roku, v ktorom sa žiada o sociálne štipendium, je najviac vo výške súčtu súm životného minima spoločne posudzovaných osôb, alebo

3.

nie je na účely životného minima spoločne posudzovaný s inými osobami a u ktorého jedna dvanástina príjmu zohľadňovaného na účely určenia súm životného minima za kalendárny rok predchádzajúci kalendárnemu roku, v ktorom sa žiada o sociálne štipendium, je najviac vo výške sumy životného minima jednej plnoletej fyzickej osoby.

(2)

Kritériami na poskytnutie mimoriadneho štipendia sú

a)

celkové hodnotenie žiaka na vysvedčení za predchádzajúci polrok prospel,

b)

priemerný prospech žiaka za predchádzajúci polrok najviac 1,50 a

c)

ďalšie kritériá určené strednou školou.

(3)

Nezaokrúhlený priemerný prospech žiaka sa vypočíta ako priemer klasifikačných stupňov z povinných vyučovacích predmetov uvedených na vysvedčení za polrok školského roka predchádzajúci polroku školského roka, na ktorý sa žiadosť o priznanie sociálneho štipendia vzťahuje.

(4)

Nezaokrúhlený priemerný prospech žiaka prvého ročníka sa vypočíta podľa klasifikačných stupňov z jednotlivých povinných vyučovacích predmetov vysvedčenia zo základnej školy, ktorú naposledy navštevoval, za druhý polrok predchádzajúceho školského roka.

**§ 31**

**Poskytovanie štipendia**

(1)

Žiadosť o priznanie sociálneho štipendia obsahuje

a)

meno, priezvisko, dátum narodenia, rodné číslo, adresu trvalého pobytu a číslo občianskeho preukazu žiaka,

b)

meno, priezvisko, dátum narodenia, adresu trvalého pobytu, korešpondenčnú adresu a telefonický kontakt zákonného zástupcu neplnoletého žiaka,

c)

názov a sídlo strednej školy,

d)

školský rok, na ktorý sa žiadosť o priznanie sociálneho štipendia vzťahuje,

e)

číslo bankového účtu vedeného na území Slovenskej republiky, na ktorý sa bude poskytovať štipendium; ak v žiadosti nie je uvedené, štipendium sa vypláca v hotovosti,

f)

čestné vyhlásenie žiaka, alebo ak ide o neplnoletého žiaka, čestné vyhlásenie zákonného zástupcu o pravdivosti uvedených údajov,

g)

dátum podania žiadosti o priznanie sociálneho štipendia,

h)

celkový prospech žiaka za predchádzajúci polrok,

i)

nezaokrúhlený priemerný prospech žiaka za predchádzajúci polrok,

j)

výšku poskytnutého štipendia v príslušnom školskom roku,

k)

podpis žiadateľa,

l)

podpis riaditeľa.

(2)

Údaje podľa odseku 1 písm. g) až j) a l) vypĺňa stredná škola.

(3)

Žiadosť o priznanie sociálneho štipendia príslušný zamestnanec strednej školy prevezme, ak sú údaje vyplnené žiadateľom správne. Pri prevzatí sa na žiadosti o priznanie sociálneho štipendia vyznačí jej prevzatie a podpis príslušného zamestnanca strednej školy.

(4)

Prílohou k žiadosti o priznanie sociálneho štipendia sú doklady o splnení podmienok podľa [*§ 30 ods. 1 písm. a) alebo písm. b)*](https://www.slov-lex.sk/pravne-predpisy/SK/ZZ/2022/224/20240901.html#paragraf-30.odsek-1.pismeno-a).

(5)

Mimoriadne štipendium sa poskytuje na základe návrhu triedneho učiteľa po prerokovaní pedagogickou radou školy.

(6)

Sociálne štipendium sa poskytuje od prvého dňa kalendárneho mesiaca, v ktorom bola podaná žiadosť o priznanie sociálneho štipendia.

(7)

Štipendium sa vypláca v termínoch určených strednou školou. Žiakovi posledného ročníka strednej školy sa štipendium vypláca naposledy za mesiac, v ktorom prestane byť žiakom strednej školy.

(8)

Sociálne štipendium sa poskytuje z finančných prostriedkov zo štátneho rozpočtu. Mimoriadne štipendium sa poskytuje z finančných prostriedkov z darov poskytnutých strednej škole.

**§ 32**

**Výška štipendia**

(1)

Sociálne štipendium sa poskytuje v období školského vyučovania mesačne vo výške

a)

50 % sumy životného minima nezaopatreného dieťaťa pri priemernom prospechu žiaka za predchádzajúci polrok najviac 2,00,

b)

35 % sumy životného minima nezaopatreného dieťaťa pri priemernom prospechu žiaka za predchádzajúci polrok viac ako 2,00 a najviac 2,50 alebo

c)

25 % sumy životného minima nezaopatreného dieťaťa pri priemernom prospechu žiaka za predchádzajúci polrok viac ako 2,50.

(2)

Ak žiak spĺňa kritériá podľa § 30 ods. 1 písm. a) alebo písm. b) a je hodnotený z povinných vyučovacích predmetov inak ako klasifikáciou, poskytuje sa mu v príslušnom školskom roku sociálne štipendium vo výške 35 % sumy životného minima nezaopatreného dieťaťa.

(3)

Mimoriadne štipendium možno poskytnúť v období školského vyučovania

a)

mesačne vo výške 100 % sumy životného minima nezaopatreného dieťaťa pri priemernom prospechu žiaka za predchádzajúci polrok najviac 1,20 alebo

b)

ročne vo výške 300 % sumy životného minima nezaopatreného dieťaťa pri priemernom prospechu žiaka za predchádzajúci polrok najviac 1,50.

**§ 33**

**Kritériá na poskytnutie nepeňažného plnenia**

(1)

Nepeňažné plnenie možno poskytnúť žiakovi denného štúdia strednej školy, ak

a)

dosiahol mimoriadne výsledky, alebo

b)

vykonal výnimočný čin humánneho charakteru.

(2)

Nepeňažné plnenie sa poskytuje z finančných prostriedkov z darov poskytnutých strednej škole.

(3)

Nepeňažné plnenie sa poskytuje na základe návrhu triedneho učiteľa alebo zriaďovateľa strednej školy po predchádzajúcom prerokovaní pedagogickou radou a schválení riaditeľom.

(4)

Nepeňažné plnenie možno poskytnúť počas jedného školského roka jedenkrát a najviac do výšky štvornásobku súčtu súm životného minima žiaka a osôb, ktoré sa s ním spoločne posudzujú na účel životného minima.

**§ 34**

**Prechodné ustanovenia**

(1)

Žiak, ktorý vykonal záverečnú skúšku, maturitnú skúšku alebo absolventskú skúšku podľa predpisov účinných do 30. júna 2022 a bola mu povolená opravná skúška alebo skúška v náhradnom termíne, vykoná opravnú skúšku alebo skúšku v náhradnom termíne podľa predpisov účinných do 30. júna 2022.

(2)

Sociálne štipendium sa v školskom roku 2021/2022 poskytuje do 30. júna 2022.

(3)

Predseda školskej maturitnej komisie, predseda predmetovej maturitnej komisie, predseda skúšobnej komisie pre záverečnú skúšku a predseda skúšobnej komisie pre absolventskú skúšku vymenovaní podľa predpisov účinných do 30. júna 2022 zostávajú vo funkcii do času, na ktorý boli vymenovaní.

**§ 34a**

**Prechodné ustanovenie k úprave účinnej od 1. septembra 2025**

V gymnáziu s päťročným vzdelávacím programom bilingválneho vzdelávania sa do 31. augusta 2026 nevyžaduje vykonanie maturitnej skúšky v druhom vyučovacom jazyku, ak ide o voliteľný predmet.

**§ 35**

**Zrušovacie ustanovenia**

Zrušujú sa

1.

vyhláška Ministerstva školstva Slovenskej republiky č. [*318/2008 Z. z.*](https://www.slov-lex.sk/pravne-predpisy/SK/ZZ/2008/318/) o ukončovaní štúdia na stredných školách v znení vyhlášky č. 209/2011 Z. z., vyhlášky č. 157/2013 Z. z., vyhlášky č. 113/2015 Z. z. a vyhlášky č. 142/2018 Z. z.,

2.

vyhláška Ministerstva školstva, vedy, výskumu a športu Slovenskej republiky č. [*65/2015 Z. z.*](https://www.slov-lex.sk/pravne-predpisy/SK/ZZ/2015/65/) o stredných školách v znení vyhlášky č. 241/2018 Z. z.

**§ 36**

**Účinnosť**

Táto vyhláška nadobúda účinnosť 1. júla 2022.

Branislav Gröhling v. r.